KAPITULO 103
Nadalusan Manen ti Templo
MATEO 21:
INLUNOD NI JESUS TI KAYO A HIGOS KEN DALUSANNA TI TEMPLO
MASAPUL A MATAY NI JESUS TAPNO MAKAIPAAY ITI BIAG ITI ADU
Tallo a rabii a nagyan da Jesus ken dagiti adalanna idiay Betania manipud naggapuda idiay Jerico. Iti agsapa ti Lunes, Nisan 10, mapandan idiay Jerusalem. Mabisinen ni Jesus, isu nga idi adda nakitana a kayo a higos, inasitganna dayta. Adda kadi bungana?
Agtapus idin ti Marso. Iti bulan ti Hunio ti panagbunga ti higos. Ngem agrusingen dagiti bulongna isu nga ammo ni Jesus a mabalin a nasapa nga agbunga ti higos. Ngem awan ti nasarakanna. Makaallilaw ti adu a bulongna. Gapuna, kinuna ni Jesus: “Awan koman a pulos ti mangan kadagiti bungam.” (Marcos 11:14) Dagus a nagango ti kayo, ket maammuanto ti kaipapanan dayta kabigatanna.
Di nagbayag, nakadanonen ni Jesus ken dagiti adalanna idiay Jerusalem. Napan idiay templo, a sinukimatna idi napalabas a malem. Iti dayta a gundaway, saan laeng a panangsukimat ti inaramidna. Inaramidna ti kas met laeng iti inaramidna tallo a tawen ti napalabasen idi Paskua ti 30 C.E. (Juan 2:
Apay a pinapanaw ni Jesus dagiti agsuksukat iti kuarta ken dagiti aglaklako iti animal idiay templo? Kinunana: “Saan kadi a naisurat, ‘Ti balayko ket maawaganto iti balay a pagkararagan para iti amin a nasion’? Ngem pinagbalinyo nga umok dagiti mannanakaw.” (Marcos 11:17) Ti makagapu no apay nga inawaganna dagitoy a lallaki a mannanakaw ket nakanginngina ti singirenda kadagiti gumatang iti animal a kasapulan nga idatonda. Matmatan ni Jesus dayta a panangkikil, wenno panagtakaw.
Siempre, nadamag dagiti panguluen a papadi, eskriba, ken dagiti natan-ok a tattao ti inaramid ni Jesus, isu nga ad-adda manen a kayatda a papatayen. Ngem saanda nga ammo no kasano a mapapatayda ni Jesus ta ar-aribungbongan dagiti tattao a dumdumngeg kenkuana.
Saan laeng a dagiti Judio no di ket dagiti pay proselita, dagiti nakomberte iti relihion dagiti Judio, ti immay iti Paskua. Adda met dagiti Griego nga immay agdayaw bayat ti piesta. Immasidegda ken Felipe, ta mabalin a naallukoyda iti naganna a Griego, ket kiniddawda a makipagkitada ken Jesus. Mabalin a saan a sigurado ni Felipe no rumbeng nga aramidenna daytoy, isu a nakisarita ken Andres. Imbagada dayta ken Jesus, a mabalin nga adda pay laeng idi idiay templo.
Ammo ni Jesus nga isu ket mapapatay sumagmamano laengen nga aldaw, isu a saan a daytoy ti tiempo tapno patganna ti kiddaw dagiti tattao wenno tapno agbalin a nalatak. Imbagana ti maysa nga ilustrasion kadagiti dua nga apostol. Kinunana: “Dimtengen ti tiempo a maipadayag ti Anak ti tao. Ibagak kadakayo, no saan a matnag iti daga ti maysa a bukel ti trigo sa matay, agtalinaed a maysa laeng a bukel; ngem no matay, agbunga iti adu.”
Mabalin a nagbassit ti pateg ti maysa a bukel ti trigo. Ngem no maimula dayta ken “matay” kas maysa a bukel, agtubo ket inton agangay, dumakkel ket agdawa iti adu. Kasta met, ni Jesus ket maysa a perpekto a tao. No agmatalek iti Dios agingga ken patay, agbalin nga instrumento tapno maaddaan iti agnanayon a biag ti adu a managsakripisio a tattao a kas kenkuana. Gapuna, kinuna ni Jesus: “Ti mangipateg iti biagna, mapukawnanto dayta; ngem ti manggura iti biagna iti daytoy a lubong, agbiagto iti agnanayon.”
Saan laeng a ti bagina ti pampanunoten ni Jesus, ta kinunana: “Ti mayat nga agserbi kaniak, sumurot kaniak, ta no sadino ti ayanko, addanto met sadiay. Ti mayat nga agserbi kaniak, padayawanto ti Ama.” (Juan 12:26) Nagsayaat a gunggona dayta! Dagiti padayawan ti Ama ket agbalinto a kakadua ni Kristo iti Pagarian.
Pampanunoten ni Jesus ti kasta unay a panagsagaba ken ti nakarigrigat nga ipapatay a mapasaranna idi kinunana: “Ita, mariribukanak, ket ania ti ibagak? Ama, isalakannak koma iti daytoy a kanito.” Ngem saan a likliklikan ni Jesus nga aramiden ti pagayatan ti Dios. Innayonna: “Ngem ammok a daytoy ti makagapu nga immayak ditoy daga.” (Juan 12:27) Ammona nga amin dagita ket panggep ti Dios, agraman ti panangisakripisiona iti biagna.
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn